Kull Ħolma Tqila Taqagħlek minn idejk kull ħolma tqila u tinżel biex tiġborha u tkun ġà nkisret. Tinsiġha kelma b'kelma w titgħallimha malajr bl-amment u wara ftit tinsieha. Tkenninha bejn idejk bħal xemgħa tixgħel u tasal żiffa riħ u titfihielek. Kull telfa ġġib warajha ħolma ġdida biex ta' kull darba tiġri din l-istorja u tidra dir-rutina w terġa' tibda. B'għajnejk mgħammdin tiġġerra wara sħaba tistenna li tilħaqha qabel jidlam. B'idejk miftuħa ssellem lil min jgħaddi u l-folla tibqa' miexja bla ma tħares. fis-suq tal-ħolm tikkorda l-prezz u ttella' mill-portafoll ta' qalbek l-aħħar lira. Taqagħlek minn idejk kull ħolma tqila u jasal jum li lanqas biss tinduna.